Victor Ernst Nessler

Dr **Victor Ernst Nessler** – manchmol liist mr au *Neßler* – (* 28. Januar 1841 en Baldaheim em Elsass, † 28. Mai 1890 en Stroßburg) isch a elsässischer Kombonischt gwäa.

## Aus seim Leaba
Dr Victor Ernst Nessler ischt am 28. Januar 1841 en Baldaheim em Elsass uf d Welt komma. S Elsass hot domols noh zom Deitscha Reich ghairt. Drom lauft dr Nessler en dr Fachlitradur als deitschr Kombonischt. Noch em Abi hot’r uf Wonsch vo seim Vaddr, wo an evangelischr Pfarrer gwäa ischt, en Straßburg ogfanga Theologii zo studiira. Neabaher hot’r abr noh beim Musiklehrer Stern Ondrricht em Komboniira gnomma ond Kirchamusik gschaffa. Noch viir Johr hot’r vo dr Theologii gnuag ghet, ond’r hot sich ganz dr Musik vorschriiba. Em Johr 1864 ischt en Stroßburg sei erschda Opr *Fleurette* urufgfiirt worra ond hot’s zo-ma Achdongserfolg brocht. Noh em gleicha Johr hot dr Nessler sei musikalischs Studiom en Leipzig fortgsetzt. Wia-nr do drmit fertich gwäa ischt, hot’r am Stadttheatr vo Leipzig a Stell als Chordirektr griagt ond ischt bald ufgstiiga zom Kabellmeischtr. Fascht älle Opra, wo-nr noch seira *Fleurette* komboniirt hot, send an deam Theatr s erschde Mol uf d Biine komma. Sei *Rattenfänger von Hameln* ischt beim Publikom saumäßig guad ôkomma ond bald au vo andre Theatr gschbiilt worra. 

Em Nessler sei graischtr Erfolg isch abr sei Opr *[[Der Trompeter von Säckingen]]* gwäa, wo em Mai 1884 en Leipzig s erschde Mol ufgfiirt worra ischt. Dui hot so arg eigschlaga, dass se sogar da Weag ibr da graußa Deich gfonda hot ond vo dr Nui Yorker Met gschbiilt worra ischt. D Gschiicht vo dera Opr fuaßt uf em gleichnamiga Versroman vom badischa Dichtr Viktor von Scheffel. S Libreddo hot em Nessler sei Freind Rudolf Bunge gschriiba. Der hot abr viile Originalzitat vom Scheffel vorwendet, so zom Beischbiil des beriimde Liad *Das ist im Leben hässlich eingerichtet ...* mit-em Refrai *Behüt dich Gott, es wär so schön gewesen, behüt dich Gott, es hat nicht sollen sein!*

Noch seim *Drombetr* isch em Nessler nix mai glonga. Drom isch’r wiidr en sei Hoimet zruck, wo-nr de letschde Johr en Stroßburg vorbroocht hot. Deet isch’r em Altr vo 49 Johr gschdorba.

## Stil
Em Nessler sei Sterge isch gwäa, an guada Blick zo han, was sich wirksam uf d Biine brenga lôôt ond was de Leit gfellt. Do drbei hot’r abr au an fatala Hang zor Sendimendalideet, zom Schbiaßbirgrtum ond zo-ra Volkstimlichkeit gheet, wo mr et grad als Volkstimlichkeit em beschda Senn hoißa kâ. Drom wuud heitzodag au kaum no ebbes vo-nem ufgfiirt. Ibrleabt hot’r eigentlich bloß uf de Schallbladda.

## A Auswahl vo seine Werk
### Opra ond Sengschbiil
*Fleurette (1864)
*Dornröschens Brautfahrt (1867)
*Nachtwächter und Student (1868)
*Am Alexandertag (1869)
*Der Rattenfänger von Hameln (1876)
*Der wilde Jäger (1879)
*Der Trompeter von Säckingen (1884)
*Otto der Schütz (1886)
*Die Rose von Straßburg (1890)

### Chorwerk
**Der Blumen Rache* fir Chor, Soli und Orkeschtr
**Des Sängers Frühlingsgruß* fir an Mennrchor
**Von der Wiege bis zum Grabe*, a ganza Folge vo Liadr fir en Mennerchor

## CD
Vom *Drombetr vo Säckenga* geit’s a Gesamtufnahm bei *Capriccio* uf zwoi CDs mit em Hermann Prey, em Franz Hawlata, em Christoph Spath, em Alfred Kuhn, dr Katharina Kammerloher, em Chor ond Orkeschtr vom Rundfunk en Keln ondr dr Leidong vom Helmuth Froschauer.

## Litradur
* *Illustriertes Musiklexikon*, rausgeaba vom Hermann Abert, Verlag J. Engelhorns Nachf. Stuttgart, 1927
* Friedrich Herzfeld: *Das Lexikon der Musik*, Verlag Ullstein GmbH, Frankfurt am Main – Berlin – Wien, 1976

## Weblink
* 
* Bildr vom Nessler ond seim Geburtshaus ond a baar Âgaba zo seim Leaba
* D Pardidur vom Drombetrliad
* An Haufa Heerbroba aus em „Drombetr vo Säckenga“
* Näjere Âgaba zom Nessler, seim „Drombetr“ ond zo dr oba erwehnda Ufnahm